CELEX: 32007R0391
Language: hu
Date: 2007-04-11 00:00:00
Title: A Bizottság 391/2007/EK rendelete ( 2007. április 11. ) a közös halászati politika megfigyelési és ellenőrzési rendszereinek megvalósítása során felmerült tagállami kiadások tekintetében a 861/2006/EK rendelet végrehajtására vonatkozó részletes szabályok megállapításáról

12.4.2007   
            
            
               HU
            
            
               Az Európai Unió Hivatalos Lapja
            
            
               L 97/30
            
         
      A BIZOTTSÁG 391/2007/EK RENDELETE
   
   (2007. április 11.)
   a közös halászati politika megfigyelési és ellenőrzési rendszereinek megvalósítása során felmerült tagállami kiadások tekintetében a 861/2006/EK rendelet végrehajtására vonatkozó részletes szabályok megállapításáról
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 31. cikkére,
   mivel:
   
               (1)
            
            
               A Közösség 1990 óta finanszírozza a tagállamok halászati ellenőrzési és végrehajtási intézkedéseit, összhangban a 2371/2002/EK tanácsi rendeletben (2) megállapított célkitűzésekkel.
            
         
               (2)
            
            
               A hatékony közösségi szintű ellenőrző rendszer kialakítását célzó fejlesztéseket ösztönzők nélkül nehéz lesz megvalósítani, különösen ha adott esetben új technológiák vizsgálatára és bevezetésére van szükség.
            
         
               (3)
            
            
               A bizonyítékok azt mutatják, hogy a tagállamok erőforrásai még mindig nem elegendőek a 2371/2002/EK rendeletben foglalt kötelezettségek teljesítéséhez. Ezenkívül a tagállamok számára közösségi támogatást kell biztosítani a meglévő halászati ellenőrzési és felügyeleti képességeik közötti különbségek áthidalására.
            
         
               (4)
            
            
               A 861/2006/EK rendelet többek között közösségi pénzügyi intézkedésekről rendelkezik a 2007–2013-as időszakban felmerült halászati ellenőrzési, vizsgálati és felügyeleti kiadások fedezésére.
            
         
               (5)
            
            
               A 861/2006/EK rendelet 8. cikkének a) pontja felsorolja a halászati ellenőrzés és végrehajtás területén foganatosított azon tagállami intézkedéseket, amelyek közösségi pénzügyi hozzájárulással támogathatók.
            
         
               (6)
            
            
               A hatékony és eredményes pénzgazdálkodás elvét szem előtt tartva a tagállamok számára egyértelművé kell tenni, hogy a halászati ellenőrzés és végrehajtás területén felmerült kiadások fedezéséhez nyújtott közösségi pénzügyi támogatás lehívásához milyen szabályokat kell követni.
            
         
               (7)
            
            
               Biztosítani kell, hogy az ilyen intézkedésekre rendelkezésre álló pénzeszközök hatékonyan, a feltárt gyenge pontok csökkentését célozva, magas színvonalú ellenőrzés mellett kerüljenek elosztásra.
            
         
               (8)
            
            
               A tagállamoknak minden évben, illetve a 2007–2013-as időszak egészére vonatkozóan értékelniük kell programjaikat és kiadásaiknak az ellenőrzési, vizsgálati és felügyeleti tevékenységekre gyakorolt hatásait.
            
         
               (9)
            
            
               Az eljárások egyszerűsítése érdekében 2007. január 1-jétől a 95/527/EK (3), a 2001/431/EK (4) és a 2004/465/EK (5) tanácsi határozatok értelmében elszámolható kiadásokra vonatkozó költségtérítési kérelmeket az e rendelet VI. és VII. mellékletében megállapítottak szerint kell benyújtani.
            
         
               (10)
            
            
               Az e rendeletben előírt intézkedések összhangban vannak a Halászati és Akvakultúra-ágazati Bizottság véleményével,
            
         ELFOGADTA EZT A RENDELETET:
   1. cikk
   Tárgy
   Ez a rendelet a közös halászati politika megfigyelési és ellenőrzési rendszereinek végrehajtása során felmerült tagállami kiadásokhoz nyújtott közösségi pénzügyi hozzájárulással kapcsolatban a 861/2006/EK rendelet végrehajtásának részletes szabályait állapítja meg a 2007–2013-as időszakra vonatkozóan.
   2. cikk
   Fogalommeghatározások
   E rendelet alkalmazásában a következő fogalommeghatározásokat kell alkalmazni:
   
               a)
            
            
               „éves halászati ellenőrzési program”: egy tagállam által a 861/2006/EK rendelet 20. cikke értelmében kidolgozott éves program;
            
         
               b)
            
            
               „költségvetési kötelezettségvállalás”: valamely jogi kötelezettségvállalás teljesítése során esedékessé váló kifizetés fedezéséhez szükséges előirányzat elkülönítésére szolgáló művelet;
            
         
               c)
            
            
               „jogi kötelezettségvállalás”: az az eljárás, amellyel egy tagállam engedélyező hatósága olyan kötelezettséget vállal vagy állapít meg, amely költségvonzattal jár.
            
         3. cikk
   Éves halászati ellenőrzési programok
   (1)   A 861/2006/EK rendelet 8. cikkének a) pontja értelmében felmerült kiadásokhoz pénzügyi hozzájárulást igénylő tagállamok éves halászati ellenőrzési programot terjesztenek be a Bizottsághoz minden év január 31-ig.
   (2)   A 861/2006/EK rendelet 20. cikkében előírt információkon túlmenően a tagállamok halászati ellenőrzési programjukban minden egyes projekt vonatkozásában ismertetik az alábbiakat:
   
               a)
            
            
               éves előrejelzés a visszatérítési kérelmekről;
            
         
               b)
            
            
               a tervezett tájékoztató intézkedések, amelyek a nyilvánossággal tudatják, hogy a projekt közösségi támogatásban részesült;
            
         
               c)
            
            
               amennyiben a projekt hajók vagy légi járművek vásárlására vagy korszerűsítésére vonatkozik: a hajó vagy repülőgép típusának meghatározása;
            
         
               d)
            
            
               a halászati megfigyelésért és ellenőrzésért felelős közigazgatási szerv rendelkezésére álló megfigyelő és ellenőrzési eszközök jegyzéke az I. melléklettel összhangban.
            
         (3)   Az egyes tevékenységek támogathatóságára vonatkozó részletes szabályokat a II., a III. és a IV. melléklet tartalmazza.
   4. cikk
   Kiadásokra vállalt kötelezettség
   A 861/2006/EK rendelet 21. cikkében említett határozat alapján pénzügyi hozzájárulásra jogosult intézkedések tekintetében a tagállamok jogi és költségvetési kötelezettségvállalást tesznek azon év végétől számított 12 hónapon belül, amelyben az ilyen határozatról értesítést kaptak.
   5. cikk
   Támogatható kiadások
   Ahhoz, hogy a kiadások támogathatóak legyenek, a következő feltételeknek kell megfelelniük:
   
               a)
            
            
               szerepelnek a halászati ellenőrzési programban; és
            
         
               b)
            
            
               kapcsolódnak a 861/2006/EK rendelet 8. cikkének a) pontjában említett valamely intézkedéshez;
            
         
               c)
            
            
               olyan projektekre vonatkoznak, amelyek költsége meghaladja a 40 000 eurót (héa nélkül), kivéve, ha a projekt a 861/2006/EK rendelet 8. cikke a) pontjának ii. vagy v. alpontjában említett intézkedésekre vonatkozik vagy különösen indokolt esetben;
            
         
               d)
            
            
               a tagállam által e rendelet 4. cikkének megfelelően vállalt jogi és költségvetési kötelezettségvállalásból származnak;
            
         
               e)
            
            
               e rendelet 8. cikkével összhangban megvalósított projektekre vonatkoznak;
            
         
               f)
            
            
               megfelelnek az adott esetben alkalmazandó közösségi szabályoknak.
            
         6. cikk
   Az egyes intézkedésekkel kapcsolatban támogatható kiadások
   (1)   Az új ellenőrzési technológiákkal kapcsolatos kiadások annyiban támogathatók, amennyiben megfelelnek a II. mellékletnek, és a technológiát a halászati tevékenységek megfigyelésére és ellenőrzésére használják a tagállam nyilatkozata szerint.
   (2)   A légi járművek és hajók vásárlásakor vagy korszerűsítésekor felmerült kiadások abban az esetben támogathatóak, ha megfelelnek a III. mellékletnek, és ezeket a járműveket az érintett tagállam nyilatkozata szerinti működési idejük legalább 25 %-ában halászati tevékenységek ellenőrzésére használják.
   (3)   A képzési és csereprogramokkal, valamint szemináriumokkal és médiaeszközökkel kapcsolatos kiadások annyiban támogathatók, amennyiben megfelelnek a IV. mellékletnek. E kiadások a következőkre vonatkozhatnak:
   
               a)
            
            
               halászati felügyeleti módszertan;
            
         
               b)
            
            
               a közös halászati politikát és különösen a halászati ellenőrzést szabályozó közösségi jogszabályok;
            
         
               c)
            
            
               a halászati ellenőrzési technikák alkalmazása;
            
         
               d)
            
            
               az alkalmazandó ellenőrzési rendszer tagállamok általi megvalósítása a közös halászati politika szabályaival összhangban.
            
         7. cikk
   Támogatásra nem jogosult kiadások
   (1)   Nem támogathatók azok a kiadások, amelyek azon év január 1-je előtt merültek fel, amelyben a halászati ellenőrzési programot benyújtották a Bizottsághoz.
   (2)   A hozzáadottérték-adó (héa) nem téríthető vissza.
   (3)   Az V. melléklet tartalmazza a támogatásra nem jogosult kiadások tájékoztató jellegű felsorolását.
   8. cikk
   A projektek végrehajtása
   (1)   A projekteket az éves halászati ellenőrzési programokban megállapított ütemtervnek megfelelően kell elkezdeni és befejezni.
   (2)   Az ütemterv tartalmazza a projektek kezdésének és befejezésének tervezett időpontját.
   9. cikk
   A projektek megvalósításának elmulasztása és késedelme
   Amennyiben valamely tagállam úgy határoz, hogy nem valósítja meg a pénzügyi hozzájárulásban részesített projektek egészét vagy azok egy részét, vagy ha a végrehajtásban késedelem mutatkozik, az érintett tagállam haladéktalanul írásban értesíti a Bizottságot, közölve az alábbiakat:
   
               a)
            
            
               az éves halászati ellenőrzési programot érintő következmények, beleértve a pénzügyi vonatkozásúakat is;
            
         
               b)
            
            
               a késedelem vagy a végrehajtás elmulasztásának okai;
            
         
               c)
            
            
               a tervezett új végrehajtási ütemterv.
            
         10. cikk
   Előlegek
   (1)   Valamely tagállam indokolással ellátott kérelmére a Bizottság a 861/2006/EK rendelet 21. cikkében előírt határozattal odaítélt pénzügyi hozzájárulás legfeljebb 50 %-áig előleget nyújthat az egyes projektre. Az előleg összegét le kell vonni az érintett tagállam számára az adott projekthez folyósított pénzügyi hozzájárulás bármely esetleges időközi, valamint utolsó kifizetésének összegéből.
   (2)   A tagállamnak a kérelméhez csatolnia kell a vonatkozó közigazgatási szerv és a beszállító közötti szerződés hitelesített másolatát.
   (3)   Ha valamely tagállam illetékes hatósága az e rendelet 4. cikkében meghatározott időszakon belül nem tesz jogilag kötelező kötelezettségvállalást, a nyújtott előleget azonnal vissza kell fizetni.
   11. cikk
   Költségtérítési kérelmek
   (1)   A tagállamoknak a kiadások felmerülésének időpontjától számított kilenc hónapon belül be kell nyújtaniuk költségtérítési kérelmeiket a Bizottsághoz.
   (2)   A költségtérítési kérelem tartalmazza a VI. mellékletben felsoroltakat, és azt a VII. mellékletben közölt nyomtatványon kell benyújtani.
   (3)   A költségtérítési kérelmek benyújtásakor a tagállamoknak igazolniuk és bizonyítaniuk kell, hogy a kiadások a 861/2006/EK rendeletben, az e rendeletben és a 861/2006/EK rendelet 21. cikkében előírt határozatban, valamint a közbeszerzési szerződések odaítéléséről szóló közösségi jogszabályokban meghatározott feltételekkel összhangban merültek fel. A kérelemnek tartalmaznia kell a VII. mellékletben meghatározott mintának megfelelő nyilatkozatot a továbbított elszámolások pontosságról és hitelességéről.
   (4)   A 20 000 euro alatti összegre vonatkozó igényekkel kellő indoklás hiányában nem foglalkoznak. A kérelmek tetszés szerint csoportosíthatók.
   (5)   Az olyan projektekre vonatkozó kérelmeket, amelyeket nem fejeztek be az e rendelet 8. cikkében említett ütemtervnek megfelelően, csak akkor lehet elfogadni, ha a késedelmet kellően megindokolják. Ha az ilyen kérelmeket nem fogadják el, a Közösség előirányzatában vállalt kötelezettségek visszavonásra kerülnek.
   (6)   Amennyiben a Bizottság úgy ítéli meg, hogy a költségtérítési kérelem nem felel meg a 861/2006/EK rendeletben, az e rendeletben és a 861/2006/EK rendelet 21. cikkében előírt határozatban, illetve a közbeszerzési szerződések odaítéléséről szóló közösségi jogszabályokban meghatározott feltételeknek, felszólíthatja a tagállamot, hogy egy adott határidőn belül tegye meg észrevételeit a kérdéssel kapcsolatban. Ha a vizsgálat megerősíti az igény nem megfelelő voltát, a Bizottság elutasítja a szóban forgó kiadások egészének vagy egy részének megtérítését, és indokolt esetben kéri a kifizetett összegek visszafizetését.
   12. cikk
   Pénznem
   (1)   A halászati ellenőrzési programokban, a költségtérítési kérelmekben és az előlegfizetési kérelmekben szereplő összegeket euróban kell kifejezni.
   (2)   A költségtérítést az Európai Unió Hivatalos Lapjának C sorozatában közzétett átváltási arány alapján euróban teljesítik azon a napon, amikor a Bizottság engedélyezésre jogosult szervezeti egysége kiállítja a kifizetési vagy a beszedési megbízást.
   (3)   A gazdasági és monetáris unió harmadik szakaszában részt nem vevő tagállamok jelzik az alkalmazott árfolyamot.
   13. cikk
   Ellenőrzések és pénzügyi korrekciók
   A tagállamok kérésre eljuttatják a Bizottsághoz és a Számvevőszékhez a 861/2006/EK rendelet 28. cikkében említett ellenőrzések és pénzügyi korrekciók elvégzéséhez szükséges információt.
   14. cikk
   A tagállamok jelentései
   (1)   A tagállamok megküldik a Bizottságnak azokat az információkat, amelyek alapján ellenőrizhető a pénzügyi hozzájárulás felhasználása és felmérhető az e határozatban előírt intézkedések hatása az ellenőrzési, felügyeleti és felülvizsgálati tevékenységekre.
   (2)   Ezen túlmenően a tagállamok benyújtják a Bizottsághoz a következőket:
   
               a)
            
            
               minden év március 31-ig egy közbenső értékelő jelentés az előző évre vonatkozó halászati ellenőrzési programjukról, amely magában foglalja az alábbiakat:
               
                           i.
                        
                        
                           a végrehajtott projektek, a halászati ellenőrzési program végrehajtásának mértéke;
                        
                     
                           ii.
                        
                        
                           a költségtérítési igények előrejelzése a folyó és a következő évre;
                        
                     
                           iii.
                        
                        
                           a projektek hatása a halászati ellenőrzési programokra a programban felsorolt mutatók alkalmazásával;
                        
                     
                           iv.
                        
                        
                           az eredeti halászati ellenőrzési program bármilyen kiigazítása;
                        
                     
         
               b)
            
            
               2014. március 31-ig egy záró értékelő jelentés, amely magában foglalja az alábbiakat:
               
                           i.
                        
                        
                           befejezett projektek;
                        
                     
                           ii.
                        
                        
                           a projektek költsége;
                        
                     
                           iii.
                        
                        
                           a halászati ellenőrzési programok hatása a programokban felsorolt mutatók alkalmazásával;
                        
                     
                           iv.
                        
                        
                           az eredeti halászati ellenőrzési programok bármilyen kiigazítása;
                        
                     
                           v.
                        
                        
                           a pénzügyi hozzájárulás hatása a halászati ellenőrzési programokra a 2007–2013 közötti teljes időszakban.
                        
                     
         15. cikk
   Átmeneti rendelkezések
   2007. január 1-jétől a 95/527/EK, a 2001/431/EK és a 2004/465/EK tanácsi határozat értelmében elszámolható kiadásokra vonatkozó költségtérítési kérelmeket az e rendelet VI. és VII. mellékletében megállapítottak szerint kell benyújtani.
   16. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2007. április 11-én.
      
         
            a Bizottság részéről
         
         Joe BORG
         
         
            a Bizottság tagja
         
      
   
   
      (1)  HL L 160., 2006.6.14., 1. o.
   
      (2)  HL L 358., 2002.12.31., 59. o.
   
      (3)  HL L 301., 1995.12.14., 30. o.
   
      (4)  HL L 154., 2001.6.9., 22. o.
   
      (5)  HL L 157., 2004.4.30., 114. o. A 2006/2/EK határozattal (HL L 2., 2006.1.5., 4. o.) módosított határozat.
   
      I. MELLÉKLET
      A halászati megfigyelés és ellenőrzés céljára a tagállamok számára rendelkezésre álló eszközök leírása
      A halászati megfigyelés és ellenőrzés céljára a tagállamok számára rendelkezésre álló eszközök leírása, amelyet e rendelet 3. cikke (2) bekezdésének d) pontja említ, a következőket tartalmazza:
      
                  a)
               
               
                  a halászati ellenőrzésért országos, regionális, illetve helyi szinten felelős közigazgatási szervek rövid leírása;
               
            
                  b)
               
               
                  az adott tagállamban az előző évben a közös halászati politikából eredő kötelezettségek végrehajtásához igénybe vett emberi erőforrások és eszközök (különösen a rendelkezésre álló hajók, repülőgépek és helikopterek száma), valamint a főbb foganatosított intézkedések;
               
            
                  c)
               
               
                  a halászati ellenőrzésre fordított éves költségvetési összeg euróban kifejezve, részletezve a beruházásokat és a halászati ellenőrzéshez használt eszközök üzemeltetésének költségeit (kategóriánként, az emberi erőforrásokat is beleértve).
               
            
   
      II. MELLÉKLET
      Az ellenőrzési technológiák megvalósításához kapcsolódó támogatható kiadások tájékoztató jellegű felsorolása
      Az alábbiakkal kapcsolatos kiadások jogosultak támogatásra:
      
                  a)
               
               
                  számítástechnikai eszközök beszerzése, üzembe helyezése és számítástechnikai segítségnyújtás, valamint informatikai hálózatok – ideértve a távérzékelő rendszereket is – létrehozása abból a célból, hogy hatékony és biztonságos adatcsere váljék lehetővé a halászati tevékenységek megfigyelésével, ellenőrzésével és felügyeletével kapcsolatban. A technikai segítségnyújtással kapcsolatban felmerült kiadásokat az üzembe helyezéstől számított két évig fedezik;
               
            
                  b)
               
               
                  a következők beszerzése és üzembe helyezése:
                  
                              i.
                           
                           
                              elektronikus helymeghatározó eszközök, amelyek lehetővé teszik, hogy a halászati felügyelő központok egy hajómegfigyelő rendszeren (VMS) keresztül távolról megfigyelhessék a hajókat;
                           
                        
                              ii.
                           
                           
                              elektronikus adatrögzítő és jelentéstételi eszközök, amelyek lehetővé teszik a halászati tevékenységekkel összefüggő adatok elektronikus továbbítását.
                           
                        A hajók földrajzi helyzetét automatikusan meghatározó eszközöknek meg kell felelniük a vonatkozó közösségi jogszabályokban megállapított követelményeknek;
               
            
                  c)
               
               
                  olyan személyi számítógépek, laptopok, kézi számítógépek (PDA-k) vásárlása, amelyeket halászattal kapcsolatos adatok tárolására és feldolgozására terveztek;
               
            
                  d)
               
               
                  a halászati tevékenységek ellenőrzésével kapcsolatos új technológiák megvalósítására irányuló kísérleti projektek és végrehajtásuk.
               
            
   
      III. MELLÉKLET
      A halászati ellenőrzéshez használt hajók vagy légi járművek vásárlásával vagy korszerűsítésével kapcsolatos támogatható kiadások tájékoztató jellegű felsorolása
      Az alábbiakkal kapcsolatos kiadások jogosultak támogatásra:
      
                  a)
               
               
                  rögzített szárnyú repülőgépek, pilóta nélküli légi járművek, helikopterek és ezek halászati ellenőrzési berendezései. Különösen a fedélzetre telepített érzékelő-, kommunikációs és navigációs berendezések, illetve szoftverek, amelyek részét képezik a halászati tevékenységek ellenőrzésében és felügyeletében használt hajók és légi járművek felszerelésének, és amelyek lehetővé teszik a hajók és légi járművek, illetve a halászati ellenőrző hatóságok közötti adatcserét;
               
            
                  b)
               
               
                  az elavult berendezéseket helyettesítő, az ellenőrzési tevékenységet hatékonyabbá tévő felszerelések. A gépház, a kormányállás, valamint a hajóraszállási és a vízrebocsátási létesítmények korszerűsítése során felmerült kiadások szintén támogathatók;
               
            
                  c)
               
               
                  hajóra szálláshoz használt csónakok (gumicsónakok/RIB-ek), beleértve az ezekre felszerelt berendezéseket, motorokat, csónakdarukat és darukat (beleértve a hidraulikus rendszereket és a beszerelést), a hajón annak érdekében elvégzett módosítások, hogy azokat alkalmassá tegyék a hajóra szálláshoz használt csónakok fogadására (pl. a fedélzet és a felépítmény megerősítése);
               
            
                  d)
               
               
                  a hajó meghajtórendszerét érintő fő elemek mint például a propellerrendszerek, sebességváltók, új főmotorok és segédmotorok;
               
            
                  e)
               
               
                  a kommunikáció bizalmas jellegét biztosító berendezések, mint például a titkosítóberendezések és rejtjelezők;
               
            
                  f)
               
               
                  a fedélzetre szerelt vízálló személyi számítógépek.
               
            
   
      IV. MELLÉKLET
      A képzési és csereprogramokkal, valamint szemináriumokkal és médiaeszközökkel kapcsolatos támogatható kiadások tájékoztató jellegű felsorolása
      
                  a)
               
               
                  Az alábbiakkal kapcsolatos kiadások jogosultak támogatásra:
                  
                              i.
                           
                           
                              előadótermek bérlése;
                           
                        
                              ii.
                           
                           
                              a képzések és szemináriumok során használt eszközök beszerzése vagy bérlése;
                           
                        
                              iii.
                           
                           
                              azon oktatók díjai, akik nem tagállami vagy közösségi tisztviselői minőségben tartanak képzést;
                           
                        
                              iv.
                           
                           
                              a kurzusokon részt vevő ellenőrök, ügyészek, bírák és halászok, valamint a képzést tartó személyzet úti- és tartózkodási költségei;
                           
                        
                              v.
                           
                           
                              a szemináriumon vagy képzésen használatos (tájékoztató) anyagok vagy adathordozók, pl. könyvek, plakátok, CD-k, DVD-k, videofilmek, szórólapok, molinók beszerzése vagy nyomtatása;
                           
                        
            
                  b)
               
               
                  a támogathatóság feltétele, hogy a kiadások megfeleljenek a vonatkozó nemzeti szabályozásnak is.
               
            
   
      V. MELLÉKLET
      A nem támogatható kiadások tájékoztató jellegű felsorolása
      Az alábbiakkal kapcsolatos kiadások nem jogosultak támogatásra:
      
                  a)
               
               
                  bérleti és lízingszerződések;
               
            
                  b)
               
               
                  a nem kizárólag halászati ellenőrzéshez használt eszközök, például a személyi számítógépek, laptopok, lapolvasók, nyomtatók, mobiltelefonok, telefonközpontok, kézi adóvevők, mérőszalagok, vonalzók és egyéb hasonló felszerelések, videofelvevők és fényképezőgépek;
               
            
                  c)
               
               
                  ruhaneműk és lábbelik, például egyenruhák, védőruházat stb., valamint általános célú személyi eszközök;
               
            
                  d)
               
               
                  üzemeltetési és karbantartási költségek, pl. telekommunikációs költségek, pénzügyi értékcsökkenési költségek, biztosítási díjak, üzemanyag;
               
            
                  e)
               
               
                  (csere)alkatrészek, amelyek valamely támogatható eszköz üzemben tartásához szükségesek;
               
            
                  f)
               
               
                  járművek és motorbiciklik;
               
            
                  g)
               
               
                  épületek és telkek;
               
            
                  h)
               
               
                  munkabérek és kártérítések.
               
            
   
      VI. MELLÉKLET
      A költségtérítési kérelmek tartalma
      A költségtérítési kérelmek a következőket tartalmazzák:
      
                  a)
               
               
                  az igényelt térítés teljes összegét feltüntető levél. Ez a levél világosan közli az alábbiakat:
                  
                              i.
                           
                           
                              a bizottsági határozat, amelyre a levél hivatkozik (vonatkozó cikk és melléklet);
                           
                        
                              ii.
                           
                           
                              a Bizottságtól igényelt összeg euróban, héa nélkül;
                           
                        
                              iii.
                           
                           
                              az igénylés típusa (előfinanszírozás, időközi kifizetés, utolsó kifizetés);
                           
                        
                              iv.
                           
                           
                              az átutalási bankszámla;
                           
                        
            
                  b)
               
               
                  kiadásigazoló nyilatkozat a VII. mellékletben megállapított formanyomtatvány felhasználásával (bizottsági határozatonként egy);
               
            
                  c)
               
               
                  az alábbi információkat tartalmazó jegyzék:
                  
                              i.
                           
                           
                              a projekt(ek) neve(i) és hivatkozás arra/azokra a halászati ellenőrzési program(ok)ra, amely(ek)ben a projekt(ek) szerepelt(ek);
                           
                        
                              ii.
                           
                           
                              hivatkozás arra a szerződésre, amelyhez a számlák kapcsolódnak;
                           
                        
                              iii.
                           
                           
                              a projekthez kapcsolódó mellékelt számlák jegyzéke (a számlák száma és összege, héa nélkül);
                           
                        
            
                  d)
               
               
                  valamennyi projekt tekintetében, amelyhez költségtérítést igényelnek, meg kell adni a következőket:
                  
                              i.
                           
                           
                              a számlák eredetije vagy hitelesített másolata;
                           
                        
                              ii.
                           
                           
                              az alkalmazott átváltási arány, amennyiben a számlákon az összegek nem euróban vannak megadva;
                           
                        
                              iii.
                           
                           
                              valamennyi melléklelt számla kifizetéséről szóló igazolás eredetije vagy hitelesített másolata;
                           
                        
                              iv.
                           
                           
                              a jövőbeni részletfizetéseket megállapító dokumentum (adott esetben) és kifizetésük tervezett időpontjai;
                           
                        
                              v.
                           
                           
                              a számlához kapcsolódó szerződés hitelesített másolata;
                           
                        
                              vi.
                           
                           
                              a hajó, repülőgép vagy pilóta nélküli légi jármű éves használata halászati ellenőrzés céljára százalékos arányban és napokban kifejezve;
                           
                        
                              vii.
                           
                           
                              a közbeszerzésre vonatkozó információk. Mellékelni kell az Európai Unió Hivatalos Lapjában közzétett pályázati felhívások fénymásolatát. Ha a pályázati felhívások még nem jelentek meg az Európai Unió Hivatalos Lapjában, a kedvezményezett igazolja, hogy a közbeszerzési szerződésekre vonatkozó közösségi jogszabályokat tiszteletben tartották, valamint megindokolja, miért nem követték a közösségi nyilvános pályázati eljárásokat. A teljes mértékben vagy részben halászati ellenőrzési célokra használt hajókkal és légi járművekkel kapcsolatban felmerült költségek az Európai Közösséget létrehozó szerződés 296. cikkére tekintettel nem mentesülnek a közösségi közbeszerzési szabályok alól;
                           
                        
                              viii.
                           
                           
                              az intézkedés rövid leírása az elért eredmények részletes ismertetésével, amelyhez mellékelni kell egy értékelést a halászati ellenőrzéssel és felügyelettel kapcsolatos beruházások hatásáról. A tételek jövőbeni felhasználásának előrejelzését is meg kell adni;
                           
                        
                              ix.
                           
                           
                              a kísérleti projektek vagy a médiaeszközök kapcsán felmerült kiadások esetében mellékelni kell a zárójelentést vagy -dokumentumot;
                           
                        
                              x.
                           
                           
                              képzések és szemináriumok esetében annak tárgya, valamint előadói és résztvevői megnevezése.
                           
                        
            
   
      VII. MELLÉKLET
      Kiadásigazoló nyilatkozat